**ПРОЕКТ!**

|  |
| --- |
| **ДО** **МИНИСТЕРСКИЯ СЪВЕТ** |
| **НА РЕПУБЛИКА БЪЛГАРИЯ** |

**ДОКЛАД**

**от**

**ИВАН ШИШКОВ**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно:** Проект на Постановление на Министерския съвет за изменение и допълнение на Правилника за прилагане на Закона за регионално развитие

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане в Министерския съвет проект на Постановление на Министерския съвет за изменение и допълнение на Правилника за прилагане на Закона за регионалното развитие (ППЗРР).

На 13.03.2020 г. в брой 21 на „Държавен вестник“ е обнародван Закон за изменение и допълнение на Закона за регионалното развитие (ЗРР). С оглед настъпването на новия планов и програмен период 2021-2027 г. в изменения ЗРР са разписани видовете стратегически документи за регионално и пространствено развитие, които са основен инструмент за провеждането на регионалната политика. В Закона са отразени и новите функции на регионалните съвети за развитие (РСР), които са органите за координиране на държавната политика за регионално развитие в регионите за планиране от ниво 2. Съгласно § 55 от Преходните и заключителни разпоредби към Закона за изменение и допълнение на ЗРР, ППЗРР се привежда в съответствие със закона в 6-месечен срок от влизането му в сила. В тази връзка беше изготвен нов ППЗРР, който влезе в сила през м. август 2020 г.

Допълнителна яснота по отношение на механизма, по който ще се реализира държавната политика по регионално развитие, вкл. изпълнението на интегрирани териториални инвестиции ще се даде посредством предлагания проект за изменение и допълнение на ППЗРР. В тази връзка и с оглед стартиране на изпълнението на Програма „Развитие на регионите“ 2021-2027 и за реализация на интегрираните териториални инвестиции, финансирани по европейските програми на кохезионната политика, е необходимо ППЗРР да бъде актуализиран в максимално кратки срокове.

В контекста на подготовката за изпълнение на инструмента Интегрирани териториални инвестиции и след извършени задълбочени анализи се установи необходимост от изясняване и прецизиране на процедурите по подбор на концепции за интегрирани териториални инвестиции, съгласно чл. 19, ал. 1, т. 3 от ЗРР.

Тези предложения не могат да се осъществят в рамките на съществуващата нормативна уредба, т.е. в действащия ППЗРР, тъй като се отнасят до промени в механизма за изпълнение на функцията на регионалните съвети за развитие по чл. 19, ал. 1 т. 3 от ЗРР.

С предложената нормативна промяна се цели да се постигне ефективно прилагане на разпоредбите на изменения ЗРР (в сила от 13.03.2020 г.), по-голяма яснота по отношение на детайлите в процеса на наблюдение, контрол и оценка на стратегическите документи, както и изясняване на правилата по отношение на функционирането на регионалните съвети за развитие.

Посочените цели изцяло съответстват на действащата стратегическа рамка за регионално и развитие.

ППЗРР изяснява организацията на дейността на РСР и процеса на взимане на решения. В ППЗРР детайлно са разписани процедурите за избор на състава на РСР, включващ председател, заместник-председател, членове с право на глас при взимане на всички решения, наблюдатели с право на глас при приемането на решения по чл. 19, ал. 1, т. 3 от ЗРР, като за целта е предвидена специална процедура. РСР се подпомага от експертен състав. В ЗРР са описаните основните функции и задължения на РСР, като в ППЗРР те се доразвиват и конкретизират. Подробно са описани съставът и специфичните функции на трите звена, част от експертния състав на РСР – Звено за медиации, Звено за публични консултации и Звено за предварителен подбор.

Очакваните резултати от приемането на проекта на постановление са:

* Придобиване на яснота по отношение на процесите на наблюдение, мониторинг и оценка на стратегическите документи.
* Прецизиране на отговорности и функции на звената за управление на регионалното развитие в съответствие с изискването за повишаване на ефективността и ефикасността на тяхната работа.
* Подсигуряването във възможно най-голяма степен на обективност на решенията на РСР, свързани с одобряване на концепции за интегрирани териториални инвестиции във връзка с функциите по чл. 19, ал.1, т. 3 от Закона за регионалното развитие
* Създаване на необходимите условия за гарантиране качественото изпълнение на новия подход за интегрирано териториално развитие в програмния период след 2021 г.

Обществените консултации по проекта на Правилника за прилагане на ЗРР, заедно с предварителната частична оценка за въздействието са проведени по реда на чл. 26, ал. 2 и ал. 3 от Закона за нормативните актове (ЗНА). Осигурена е обратната връзка със заинтересованите страни, препоръчителна за провеждане на обществени консултации, като на портала за обществени консултации към Министерския съвет и на електронната страница на МРРБ е публикувана справка за отразяване на получените становища.

Предлаганите промени в ППЗРР са от съществено значение за своевременното стартиране на изпълнението на Програмата за развитие на регионите, която е официално подадена за одобрение към службите на ЕК. В този случай на изключителни обстоятелства, на основание чл.26, ал 4 от Закона за нормативните актове, срокът за получаване на предложения и становища бе 14 дни. Приетите за основателни становища и коментари са отразени.

Съгласно чл. 27 от ЗНА проектът на нормативния акт, заедно с предварителната частична оценка на въздействието е изпратен за междуведомствено съгласуване с министерствата, областните управители и Националното сдружение на общините в Република България, които, съгласно ал. 2 от цитирания член, изготвят становища в 14-дневен срок.

Предложеният проект на акт не води до въздействие върху държавния бюджет, поради което се прилага финансова обосновка по Приложение № 2.2 към чл. 35, ал. 1, т. 4, "б" от Устройствения правилник на Министерския съвет и на неговата администрация (УПМСНА). За прилагането на проекта на акт не са необходими допълнителни разходи, трансфери или други плащания.

Преписката е оформена съгласно изискванията на чл. 35 от УПМСНА.

Предложеният проект на постановление на Министерския съвет не е свързан с транспониране на актове на Европейския съюз, поради което не се налага по актовете да бъде изготвена справка за съответствие с европейското право.

Проектът на постановление на Министерския съвет е съгласуван по реда на чл. 32-34 от УПМСНА. Предложенията, забележките и коментарите са отразени съгласно приложената справка, като са посочени мотиви за приемането или неприемането им.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 8, ал. 2 от УПМСНА във връзка с § 5 от Преходните и заключителни разпоредби на ЗРР, предлагам да се приеме проект на Постановление на Министерски съвет за изменение и допълнение на ППЗРР.

**Приложения**:

1. Проект на Постановление за изменение и допълнение на Правилника за прилагане на Закона за регионалното развитие;
2. Проект на изменение и допълнение на Правилник за прилагане на Закона за регионалното развитие;
3. Частична предварителна оценка на въздействието на Правилник за прилагане на ЗРР;
4. Становище на дирекция „Модернизация на администрацията“ в МС по Частичната предварителна оценка на въздействието на Правилник за прилагане на ЗРР;
5. Финансова обосновка – одобрена от Министерство на финансите;
6. Съобщение до средствата за масово осведомяване;
7. Справка за постъпилите становища от съгласувателните процедури.

**МИНИСТЪР:**

**ИВАН ШИШКОВ**